
TAURAGĖS RAJONO SAVIVALDYBĖS TARYBA

SPRENDIMAS
DĖL MOKESČIO UŽ VAIKŲ IŠLAIKYMĄ TAURAGĖS RAJONO SAVIVALDYBĖS MOKYKLOSE, ĮGYVENDINANČIOSE IKIMOKYKLINIO IR PRIEŠMOKYKLINIO (3- ČIOJO ORGANIZAVIMO MODELIO) UGDYMO PROGRAMAS IR MOKINIŲ MAITINIMO IŠLAIDŲ APMOKĖJIMO PAGRINDINĖS MOKYKLOS TIPO SPECIALIOJOJE MOKYKLOJE, SKIRTOJE INTELEKTO SUTRIKIMŲ TURINTIEMS MOKINIAMS, TVARKOS APRAŠO PATVIRTINIMO

2026 m. lapkričio 4 d. Nr. 1-187
Tauragė

Vadovaudamasi Lietuvos Respublikos vietos savivaldos įstatymo 6 straipsnio 10 punktu, 15 straipsnio 2 dalies 14 ir 29 punktais, Lietuvos Respublikos švietimo įstatymo 36 straipsnio 9 dalimi, 67 straipsnio 4 dalies 1 punktu ir 13 dalimi, 70 straipsnio 11 dalimi, Lietuvos Respublikos socialinės paramos mokiniams įstatymo 4 straipsniu, Ūkio lėšų, skiriamų iš Lietuvos Respublikos atitinkamų metų valstybės biudžeto specialių tikslinių dotacijų savivaldybių biudžetams, skyrimo savivaldybių mokykloms (klasėms arba grupėms), skirtoms šalies (regiono) mokiniams, turintiems specialiųjų ugdymosi poreikių, savivaldybių kadetų ugdymo mokykloms, skirtoms šalies (regiono) mokiniams metodika, patvirtinta Lietuvos Respublikos Vyriausybės 2012 m. gruodžio 12 d. nutarimu Nr. 1516 „Dėl Ūkio lėšų, skiriamų iš Lietuvos Respublikos atitinkamų metų valstybės biudžeto specialių tikslinių dotacijų savivaldybių biudžetams, skyrimo savivaldybių mokykloms (klasėms arba grupėms), skirtoms šalies (regiono) mokiniams, turintiems specialiųjų ugdymosi poreikių, savivaldybių kadetų ugdymo mokykloms, skirtoms šalies (regiono) mokiniams, metodikos patvirtinimo“ ir Apmokėjimo už maitinimą mokinių, gyvenančių bendrojo ugdymo mokyklos bendrabutyje, tvarkos aprašu, patvirtintu Lietuvos Respublikos švietimo, mokslo ir sporto ministro 2005 m. sausio 17 d. įsakymu Nr. ISAK-59 „Dėl Apmokėjimo už maitinimą mokinių, gyvenančių bendrojo lavinimo mokyklos bendrabutyje, tvarkos aprašo patvirtinimo“, Tauragės rajono savivaldybės taryba nusprendžia:
1.	Patvirtinti Mokesčio už vaikų išlaikymą Tauragės rajono savivaldybės mokyklose, įgyvendinančiose ikimokyklinio ir priešmokyklinio (3-iojo organizavimo modelio) ugdymo programas, ir mokinių maitinimo išlaidų apmokėjimo pagrindinės mokyklos tipo specialiojoje mokykloje, skirtoje intelekto sutrikimų turintiems mokiniams, tvarkos aprašą (pridedama). 
[bookmark: n_0]2.	Pripažinti netekusiu galios Tauragės rajono savivaldybės tarybos 2025 m. gegužės 21 d. sprendimą Nr. 1-155 „Dėl atlyginimo dydžio už vaikų išlaikymą Tauragės rajono savivaldybės mokyklose, įgyvendinančiose ikimokyklinio ugdymo programas arba turinčiose specialiosios paskirties klases, nustatymo tvarkos aprašo patvirtinimo“.
3.	Nustatyti, kad šis sprendimas įsigalioja 2026 m. gruodžio 1 d.
4.	Paskelbti šį sprendimą Teisės aktų registre ir Tauragės rajono savivaldybės interneto svetainėje.

Savivaldybės meras	Dovydas Kaminskas



PATVIRTINTA
Tauragės rajono savivaldybės tarybos
2026 m. lapkričio 4 d. sprendimu Nr. 1-187

DĖL MOKESČIO UŽ VAIKŲ IŠLAIKYMĄ TAURAGĖS RAJONO SAVIVALDYBĖS MOKYKLOSE, ĮGYVENDINANČIOSE IKIMOKYKLINIO IR PRIEŠMOKYKLINIO (3- ČIOJO ORGANIZAVIMO MODELIO) UGDYMO PROGRAMAS IR MOKINIŲ MAITINIMO IŠLAIDŲ APMOKĖJIMO PAGRINDINĖS MOKYKLOS TIPO SPECIALIOJOJE MOKYKLOJE, SKIRTOJE INTELEKTO SUTRIKIMŲ TURINTIEMS MOKINIAMS, TVARKOS APRAŠAS

I. BENDROSIOS NUOSTATOS

 1. Mokesčio už vaikų išlaikymą Tauragės rajono savivaldybės mokyklose, įgyvendinančiose ikimokyklinio ir priešmokyklinio (3-iojo organizavimo modelio) ugdymo programas, ir mokinių maitinimo išlaidų apmokėjimo pagrindinės mokyklos tipo specialiojoje mokykloje, skirtoje intelekto sutrikimų turintiems mokiniams, tvarkos aprašas (toliau – Aprašas) nustato mokesčio už vaikų išlaikymą ikimokyklinio ugdymo grupėse ir priešmokyklinio ugdymo grupėse, kuriose ugdymas organizuojamas pagal 3-iąjį priešmokyklinio ugdymo organizavimo modelį, apskaičiavimo, lengvatų taikymo, mokėjimo ir abonementinio mokesčio lėšų naudojimo tvarką, taip pat šio Aprašo V skyriuje nurodytų mokinių maitinimo išlaidų apmokėjimo tvarką.
2. Aprašo II–IV skyriai taikomi Tauragės rajono savivaldybės mokykloms, įgyvendinančioms ikimokyklinio ugdymo programas ir priešmokyklinio ugdymo programas pagal 3-iąjį priešmokyklinio ugdymo organizavimo modelį, įskaitant specialiosios paskirties priešmokyklinio ugdymo grupes, kiek tai numatyta šiuose skyriuose (toliau – mokyklos). V skyrius taikomas tik jo 17 punkte nurodytų mokinių maitinimo išlaidoms.

II. MOKESČIO UŽ VAIKŲ IŠLAIKYMĄ NUSTATYMAS

3. Atlyginimą už vaikų išlaikymą mokyklose sudaro:
3.1. Atlyginimas už maitinimą – 100 procentų nustatytosios vaikų dienos maitinimo normos už kiekvieną lankytą ir be pateisinamos priežasties nelankytą dieną bendrosios paskirties ikimokyklinio ugdymo grupėse ir priešmokyklinio ugdymo grupėse, kuriose ugdymas organizuojamas pagal 3-iąjį priešmokyklinio ugdymo organizavimo modelį, išskyrus šiame Apraše nustatytus lengvatų taikymo atvejus;
3.2. Abonementinis mokestis - mokestis, skirtas vaikų maitinimo organizavimo ir užtikrinimo išlaidoms, įskaitant patiekalų gamybos organizavimo, su vaikų maitinimu tiesiogiai susijusių darbuotojų darbo užmokesčio ir socialinio draudimo įmokų bei maitinimo paslaugų teikimo išlaidas, padengti (toliau – abonementinis mokestis). Šis mokestis mokamas už kiekvieną mėnesį, nepriklausomai nuo vaiko lankytų dienų skaičiaus, išskyrus šiame Apraše nustatytus atvejus. Abonementinio mokesčio dydis už mėnesį apskaičiuojamas Tauragės rajono savivaldybės tarybos nustatytą vienos darbo dienos abonementinio mokesčio dydį padauginus iš darbo dienų, už kurias šis mokestis skaičiuojamas, skaičiaus; 
3.3. Su maitinimo paslaugų teikėju atsiskaitoma pagal sudarytos maitinimo paslaugų teikimo sutarties sąlygas.
4. Dienos maitinimo išlaidų norma dalijama į 3 dalis: pusryčius, pietus ir vakarienę. Dienos maitinimo normą į atskiras dalis, suderinusios su maitinimo paslaugų teikėju, padalija mokyklos.
5. Atskirais atvejais, tėvų (globėjų) prašymu, atlyginimas už vaiko maitinimą gali būti diferencijuojamas ir mažinamas, leidžiant pasirinkti vieną iš šių maitinimo variantų ne trumpesniam kaip vieno mėnesio laikotarpiui: maitinimą vieną arba du kartus per dieną arba, jeigu vaikas mokykloje būna ne ilgiau kaip 4 valandas per dieną, jo nemaitinti.

III. ATLYGINIMO UŽ VAIKŲ IŠLAIKYMĄ LENGVATŲ TAIKYMAS

6. Atlyginimui už maitinimą mokyklose taikoma viena iš šių lengvatų:
6.1. Atlyginimas už maitinimą sudaro 30 procentų nustatytosios vaikų dienos maitinimo normos už kiekvieną lankytą ir be pateisinamos priežasties nelankytą dieną specialiosios arba bendrosios paskirties ikimokyklinio ugdymo grupėse ir specialiosios paskirties priešmokyklinio ugdymo grupėse ugdomiems vaikams, turintiems didelių ar labai didelių specialiųjų ugdymosi poreikių.
6.2. Atlyginimas už maitinimą mažinamas 50 procentų, jeigu:
6.2.1. vaikas turi tik vieną iš tėvų (vienas iš tėvų yra miręs, teismo sprendimu pripažintas mirusiu ar nežinia kur esančiu arba vaiko gimimo įraše nėra duomenų apie vieną iš tėvų);
6.2.2. šeima augina tris ar daugiau vaikų iki 18 metų arba vyresnių vaikų, kurie mokosi bendrojo ugdymo mokykloje, profesinio mokymo įstaigoje arba aukštojoje mokykloje pagal nuolatinių studijų programą (iki 24 metų amžiaus);
6.2.3. vaikas auga mokinių ar studentų šeimoje, kurioje bent vienas iš tėvų mokosi bendrojo ugdymo mokykloje arba aukštojoje mokykloje pagal nuolatinių studijų programą;
6.2.4. vienas iš tėvų atlieka tikrąją karo tarnybą;
6.2.5. šeima gauna socialinę pašalpą.
6.3. Jeigu vaikas atitinka kelias šio Aprašo 6.1 ir 6.2 papunkčiuose nustatytas atlyginimo už maitinimą lengvatų taikymo sąlygas, taikoma tik viena – vaikui palankiausia lengvata. Lengvatos tarpusavyje nesumuojamos. 
6.4. Tėvai (globėjai) privalo raštu informuoti mokyklą apie pasikeitusias ar pasibaigusias aplinkybes, dėl kurių buvo taikoma atlyginimo už maitinimą lengvata, ne vėliau kaip per 5 darbo dienas nuo šių aplinkybių pasikeitimo ar pasibaigimo.
7. Nuo atlyginimo už vaikų išlaikymą atleidžiami:
7.1. vaikai, kuriems Tauragės rajono savivaldybės administracijos Vaiko gerovės komisija yra skyrusi privalomą ikimokyklinį ugdymą.
8. Nuo atlyginimo už maitinimą dalies, atitinkančios nemokamam maitinimui skirtų pietų išlaidas, atleidžiami priešmokyklinio ugdymo grupėse, kuriose ugdymas organizuojamas pagal 3-iąjį priešmokyklinio ugdymo organizavimo modelį, ir specialiosios paskirties priešmokyklinio ugdymo grupėse ugdomi vaikai, kuriems pagal Lietuvos Respublikos socialinės paramos mokiniams įstatymą skirtas nemokamas maitinimas.
9. Atlyginimas už vaiko maitinimą apskaičiuojamas už lankytas ir be pateisinamos priežasties nelankytas dienas, vadovaujantis šio Aprašo 3.1 ir 6.1 papunkčiais ir atsižvelgiant į šio Aprašo 6–8 punktuose nustatytas lengvatas.
10. Abonementinis mokestis mažinamas arba netaikomas šiais atvejais:
10.1. vaikui dėl ligos nepertraukiamai nelankius mokyklos (grupės) ne mažiau kaip 20 darbo dienų iš eilės ir pateikus ligą pagrindžiančius dokumentus, abonementinis mokestis už nelankytas dėl ligos dienas mažinamas 100 procentų. 
10.2. paskelbus epidemiją, karantiną arba mokyklos vadovo įsakymu uždarius mokyklą (grupę) dėl remonto ar avarijos padarinių likvidavimo, abonementinis mokestis skaičiuojamas tik už vaiko lankytas dienas;
10.3. vaikui nelankant mokyklos (grupės) dėl gydymosi sanatorijoje ar reabilitacijos ir pateikus tai pagrindžiančius dokumentus, abonementinis mokestis skaičiuojamas tik už vaiko lankytas dienas;
10.4. vaikui nepertraukiamai nelankant mokyklos (grupės) ne mažiau kaip 20 darbo dienų dėl šeiminių aplinkybių, jeigu vienas iš tėvų (globėjų) ne vėliau kaip prieš 5 darbo dienas iki numatomo nelankymo pradžios pateikia mokyklos vadovui rašytinį prašymą, kuriame nurodo nelankymo laikotarpį. Abonementinis mokestis už prašyme nurodytą laikotarpį neskaičiuojamas;
10.5. Tauragės rajono savivaldybės tarybai priėmus sprendimą dėl individualios lengvatos suteikimo šio Aprašo 12 punkte nustatyta tvarka, abonementinis mokestis mažinamas arba netaikomas pagal priimtą sprendimą.
11. Vasaros laikotarpiu (birželio–rugpjūčio mėnesiais) abonementinis mokestis skaičiuojamas už visas atitinkamo mėnesio darbo dienas, nepriklausomai nuo faktinio vaiko lankomumo, išskyrus šiame Apraše nustatytus abonementinio mokesčio mažinimo ar netaikymo atvejus.
12. Dėl paramos ir lengvatų skyrimo šiame Apraše nenumatytais atvejais sprendimą priima Tauragės rajono savivaldybės taryba (dėl socialinių, humanitarinių pagrįstų aplinkybių).

IV. MOKESČIO UŽ VAIKŲ IŠLAIKYMĄ MOKĖJIMAS

13. Atlyginimas už vaikų išlaikymą mokyklose mokamas už praėjusį mėnesį iki einamojo mėnesio 20 dienos.
14. Nesumokėjus nustatyto atlyginimo už vaikų išlaikymą ilgiau kaip du mėnesius, mokyklos direktorius raštu informuoja tėvus (globėjus) apie susidariusį įsiskolinimą ir nustato terminą jam sumokėti. Nesumokėtas įsiskolinimas išieškomas Lietuvos Respublikos teisės aktų nustatyta tvarka.
[bookmark: n_1]15. Gautos įmokos naudojamos vadovaujantis Tauragės rajono savivaldybės tarybos 2024 m. balandžio 24 d. sprendimu Nr. 1-129 „Dėl Tauragės rajono savivaldybės biudžeto sudarymo, vykdymo, įsiskolinimų padengimo ir atskaitomybės taisyklių patvirtinimo“. 
16. Jeigu viešojo pirkimo būdu nustatyti maitinimo paslaugų įkainiai yra mažesni už Savivaldybės tarybos nustatytas vienos dienos vaikų maitinimo mokesčio normas, susidaręs lėšų skirtumas gali būti naudojamas mokyklos ugdymo ir kitoms reikmėms tenkinti.
17. Detalesnę mokesčio mokėjimo tvarką, susitarimus su tėvais, dokumentų lengvatoms gauti pateikimo tvarką nustato pačios mokyklos, atsižvelgiant į Tauragės rajono savivaldybės administracijos direktoriaus pateiktas rekomendacijas. 

V. SPECIALIŲJŲ UGDYMOSI POREIKIŲ TURINČIŲ MOKINIŲ MAITINIMO IŠLAIDŲ APMOKĖJIMAS

18. Šio skyriaus nuostatos taikomos didelių ir labai didelių specialiųjų ugdymosi poreikių turintiems mokiniams, ugdomiems pagrindinės mokyklos tipo specialiojoje mokykloje, skirtoje intelekto sutrikimų turintiems mokiniams.
19. Šio Aprašo 18 punkte nurodytų mokinių maitinimo išlaidos apmokamos pagal faktiškai suteiktą maitinimą, taikant savivaldybės tarybos nustatytas maitinimo normas.
20. Mokinių, kuriems pagal Lietuvos Respublikos socialinės paramos mokiniams įstatymą skirtas nemokamas maitinimas, pietų išlaidos finansuojamos pagal šio įstatymo nustatytą finansavimo tvarką, jeigu tokia parama mokiniui gali būti skiriama.

